สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 8 ก.ย.60
11 ก.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อวันศุกร์ (8 ก.ย.) โดยได้รับปัจจัยหนุนจากการฟื้นตัวของหุ้นประกันภัย แต่ดัชนี S&amp;P500 และ NASDAQ ปิดปรับตัวลง อันเนื่องจากความวิตกกังวลเกี่ยวกับพายุเฮอร์ริเคนเออร์มาที่กำลังจะเคลื่อนถล่มรัฐฟลอริดาและการยิงขีปนาวุธของเกาหลีเหนือ
ดัชนีเฉลี่ยอุตสาหกรรมดาวโจนส์ปิดที่ 21,797.79 จุด เพิ่มขึ้น 13.01 จุด หรือ +0.06% ดัชนี S&amp;P500 ปิดที่ 2,461.43 จุด ลดลง 3.67 จุด หรือ -0.15% ดัชนี NASDAQ ปิดที่ 6,360.19 จุด ลดลง 37.68 จุด หรือ -0.59%
 
ตลาดหุ้นยุโรปปิดบวก เมื่อวันศุกร์ (8 ก.ย.) แต่เป็นการปรับตัวขึ้นในกรอบจำกัด โดยได้รับแรงกดดันจากสกุลเงินยูโรที่แข็งค่า และความวิตกกังวลว่าเกาหลีเหนือจะยิงขีปนาวุธเพื่อเฉลิมฉลองวันชาติในวันนี้
ดัชนี Stoxx Europe 600 เพิ่มขึ้น 0.15% ปิดที่ 375.51 จุด
ดัชนี CAC-40 ตลาดหุ้นฝรั่งเศสปิดที่ 5,113.49 จุด ลดลง 1.13 จุด หรือ -0.02% ดัชนี DAX ตลาดหุ้นเยอรมันปิดที่ 12,303.98 จุด เพิ่มขึ้น 7.35 จุด หรือ +0.06% ดัชนี FTSE 100 ตลาดหุ้นลอนดอนปิดที่ 7,377.60 จุด ลดลง 19.38 จุด หรือ -0.26%
 
ตลาดหุ้นลอนดอนปิดปรับตัวลง เมื่อวันศุกร์ (8 ก.ย.) เนื่องจากหุ้นกลุ่มเหมืองแร่ร่วงลง หลังจากทางการจีนเปิดเผยข้อมูลการค้าที่น่าผิดหวังในเดือนส.ค.
ดัชนี FTSE 100 ตลาดหุ้นลอนดอนปิดที่ 7,377.60 จุด ลดลง 19.38 จุด หรือ -0.26% และตลอดทั้งสัปดาห์ ดัชนี FTSE 100 ปรับตัวลงทั้งสิ้น 0.8%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วง เมื่อวันศุกร์ (8 ก.ย.) เนื่องจากโรงกลั่นน้ำมันในสหรัฐฟื้นตัวช้า หลังได้รับความเสียหายจากพายุเฮอร์ริเคนฮาร์วีย์ซึ่งถล่มรัฐเท็กซัสเมื่อ 2 สัปดาห์ที่แล้ว
สัญญาน้ำมันดิบ WTI ส่งมอบเดือนต.ค. ลดลง 1.61 ดอลลาร์ หรือ 3.28% ปิดที่ 47.48 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย.ลดลง 71 เซนต์ หรือ 1.30% ปิดที่ 53.78 ดอลลาร์/บาร์เรล
 
สัญญาทองคำตลาดนิวยอร์กปิดบวก แตะระดับสูงสุดในรอบ 1 ปีเมื่อวันศุกร์ (8 ก.ย.) โดยได้รับปัจจัยหนุนจากดอลลาร์สหรัฐที่อ่อนค่า และความวิตกกังวลว่า เกาหลีเหนือจะยิงขีปนาวุธเพื่อเฉลิมฉลองวันชาติในวันนี้
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 90 เซนต์ หรือ 0.07%  ปิดที่ระดับ 1,351.2 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 0.7 เซนต์ หรือ 0.04% ปิดที่ 18.123 ดอลลาร์/ออนซ์
สัญญาพลาตินัมส่งมอบเดือนต.ค.ลดลง 4.5 ดอลลาร์ หรือ 0.44% ปิดที่ 1,012.30  ดอลลาร์/ออนซ์
สัญญาพัลลาเดียมส่งมอบเดือนธ.ค.ลดลง 17.60 ดอลลาร์ หรือ 1.9%  ปิดที่ 931.25 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับสกุลเงินหลักๆ ในการซื้อขายที่ตลาดเงินนิวยอร์กเมื่อวันศุกร์ (8 ก.ย.) เนื่องจากนักลงทุนได้ปรับลดการคาดการณ์ที่ว่า ธนาคารกลางสหรัฐ (เฟด) จะปรับขึ้นอัตราดอกเบี้ยในปีนี้ โดยเฉพาะอย่างยิ่งเมื่อพิจารณาจากการแสดงความเห็นของเจ้าหน้าที่เฟดหลายคนที่แนะนำให้เฟดปรับขึ้นอัตราดอกเบี้ยอย่างค่อยเป็นค่อยไป
ดอลลาร์อ่อนค่าลงเมื่อเทียบกับเงินเยนที่ระดับ 107.80 เยน จากระดับ 108.57 เยน และอ่อนค่าลงเมื่อเทียบกับฟรังก์สวิสที่ระดับ 0.9452 ฟรังก์ จากระดับ 0.9520 ฟรังก์
ส่วนค่าเงินยูโรแข็งค่าขึ้นสู่ระดับ 1.2028 ดอลลาร์ จากระดับ 1.2007 ดอลลาร์ ขณะที่เงินปอนด์แข็งค่าขึ้นสู่ระดับ 1.3208 ดอลลาร์ จากระดับ 1.3079 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.8063 ดอลลาร์สหรัฐ จากระดับ 0.8036 ดอลลาร์สหรัฐ